অরুণ জেটলির আমলে দিল্লির ক্রিকেট সংস্থায় (ডিডিসিএ) দুর্নীতির  ইঙ্গিত দিয়ে বিজেপি’কে অস্বস্তিতে ফেলেছেন কীর্তি।
আগামী পরশু সাংবাদিক বৈঠকে তিনি ডিডিসিএ’র দুর্নীতি ‘ফাঁস’ করবেন বলেও হুঁশিয়ারি দিয়েছেন। তিনি আম আদমি পার্টির সুরে জেটলির বিরুদ্ধে কথা বলায় বিজেপি’র অস্বস্তি বেড়েছে। এই পরিস্থিতিতে দ্বারভাঙার বিজেপি সাংসদকে আজ সন্ধ্যায় বাড়িতে ডেকে পাঠান অমিত। সূত্রের খবর, বিজেপি সভাপতি বলেন যে, দলের নেতার বিরুদ্ধে কথা বলে কীর্তি বিরোধীদেরই সুবিধা করে দিচ্ছেন। যদিও বৈঠকের পর কীর্তি জানান, পরশুর সাংবাদিক বৈঠক তিনি করবেন। আজ মৈথিলি ভাষায় একটি ইঙ্গিতপূর্ণ টুইটও তিনি রিটুইট করেন। ওই টুইটে লেখা হয়েছে, ‘মাথা নোয়াবো না। দ্বারভাঙা! আমি মিথিলার নাম উজ্জ্বল করব’।
বিজেপি সূত্রের খবর, কীর্তিকে বোঝাতে এবার কেন্দ্রীয় স্বরাষ্ট্রমন্ত্রী রাজনাথ সিংহ কিংবা বিদেশমন্ত্রী সুষমা স্বরাজকে অনুরোধ করতে পারেন অমিত। দু’জনেই কীর্তির ‘পৃষ্ঠপোষক’ বলে পরিচিত। তবে সুষমা-রাজনাথ সেই অনুরোধে রাজি না-ও হতে পারেন বলে খবর। সেক্ষেত্রে সাংবাদিক বৈঠকে কীর্তি যাতে জেটলির বিরুদ্ধে কিছু না বলেন, অমিত সেই চেষ্টা করবেন বলে তাঁর ঘনিষ্ঠদের দাবি।
এই পরিস্থিতিতে জেটলি তথা কেন্দ্রের বিরুদ্ধে আক্রমণ চালিয়ে যাচ্ছেন দিল্লির মুখ্যমন্ত্রী অরবিন্দ কেজরীবাল। নাম না করে কেন্দ্রকে বিঁধে তিনি আজ টুইট করেন, ‘সিবিআইয়ের এক অফিসার আমাকে গতকাল বলেছেন, বিরোধী দলগুলিকে নিশানা করার জন্য সিবিআই’কে বলা হয়েছে। এ-ও বলা হয়, যারা একমত হবে না, তাদের নিকেশ করে দিতে হবে’। প্রধানমন্ত্রীর দফতরের প্রতিমন্ত্রী জিতেন্দ্র সিংহের পাল্টা কটাক্ষ, ‘‘উনি (কেজরীবাল) কি সিবিআইয়ের উপরেও গোয়েন্দাগিরি চালাচ্ছেন!’’
দিল্লি ক্রিকেট সংস্থায় (ডিডিসিএ) দুর্নীতির অভিযোগ নিয়ে কেন্দ্রীয় অর্থমন্ত্রী জেটলিকে আজ ফের নিশানা করেছে ‘আপ’ও। সাংবাদিক বৈঠক ডেকে ‘আপ’ নেতা আশুতোষ, সঞ্জয় সিংহেরা জেটলির উদ্দেশে পাঁচটি প্রশ্ন করেছেন। যেগুলির মধ্যে রয়েছে, বছরকয়েক আগে দিল্লির ফিরোজ শাহ কোটলা স্টেডিয়ামে ক্রিকেট ম্যাচ দেখার জন্য বেশ কিছু কর্পোরেট বক্স বিক্রির দায়িত্ব তিনি যে সংস্থাকে দিয়েছিলেন, তার সদস্য কারা? ভারতীয় হকির নিয়ামক সংস্থা ‘হকি ইন্ডিয়া’কে পাঁচ কোটি টাকা অনুদান দেওয়ার জন্য রাষ্ট্রায়ত্ত সংস্থা ওএনজিসি’কে তিনি কেন ‘চাপ দিয়েছিলেন’ ইত্যাদি।